DA Den Europæiske Unions Tidende C 327/37

Sag anlagt den 6. oktober 2008 — EuroChem MCC mod Rådet

(Sag T-459/08)

(2008/C 327/66)

Processprog: engelsk

Parter

Sagsøger: EuroChem Mineral and Chemical Company OAO (EuroChem MCC) (Moskva, Rusland) (ved lawyers P. Vander Schueren og B. Evtimov)

Sagsøgt: Rådet for Den Europæiske Union

Sagsøgerens påstande

— Rådets forordning (EF) nr. 661/2008 af 8. juli 2008 om indførelse af en endelig antidumpingtold på importen af ammoniumnitrat med oprindelse i Rusland efter en udløbsundersøgelse i henhold til artikel 11, stk. 2, og en delvis interimsundersøgelse i henhold til artikel 11, stk. 3, i forordning (EF) nr. 384/96 (1) annulleres, for så vidt som der herved pålægges sagsøgeren, selskabets produktionsdatterselskaber, og de i betragtning 23, litra a) og c), artikel 1, stk. 2, litra a), og artikel 2, stk. 2, litra a), til den anfægtede forordning anførte forbundne selskaber en antidumpingtold.

— Rådet tilpligtes at betale sagens omkostninger.

Søgsmålsgrunde og væsentligste argumenter

Til støtte for søgsmålet har sagsøgeren fremført to annullationsanbringender. Det andet anbringende er opdelt i tre klagegrunde.

Sagsøgeren har for det første gjort gældende, at Rådet og Kommissionen tilsidesatte artikel 11, stk. 3, i grundforordningen (2), og/eller tilsidesatte en væsentlig formforskrift, ved at afvise på eget initiativ at indlede en interimsundersøgelse af skaden og skadesmargenresultaterne parallelt med udløbsundersøgelsen, og følgelig anlagde et åbenbart urigtigt skøn, da de konkluderede, at der var en sandsynlighed for fornyet skade i forbindelse med udløbsundersøgelsen.

Sagsøgeren har for det andet gjort gældende, at Rådet og Kommissionen foretog en urigtig fastsættelse af den normale værdi for sagsøgeren i interimsundersøgelsen, hvilket førte til den kunstige forhøjelse heraf, og at de foretog en urigtig sammenligning med eksportprisen og derfor med urette konkluderede, at der forelå dumping, hvorved de tilsidesatte grundforordningens artikel 1 og 2, idet de foretog en række åbenbart urigtige skøn og tilsidesatte grundlæggende fællesskabsretlige principper.

Sagsøgeren har nærmere bestemt gældende, at Rådet og Kommissionen foretog urigtig retsanvendelse og tilsidesatte grundforordningens artikel 2, stk. 3 og 5, og disses retlige sammenhæng, fastsat i grundforordningens artikel 1-2, idet de bortså fra en væsentlig del af sagsøgerens produktionsomkostninger, der blev anset for upålidelige, og/eller idet de de facto anvendte en metode til fastlæggelse af den væsentligste del af sagsøgerens normale værdi, der ikke var støttet på markedsøkonomi.

Efter at den havde besluttet at justere gasprisen, tilsidesatte Kommissionen grundforordningens artikel 2, stk. 5, andet punktum, og/eller foretog et åbenbart urigtigt skøn samt angav en utilstrækkelig begrundelse, idet den foretog justering af gasprisen på grundlag af gasprisen inden for Fællesskabet i Waidhaus i Tyskland, og idet den undlod at foretage yderligere nedsættelser.

Sagsøgeren har endelig gjort gældende, at Rådet og Kommissionen tilsidesatte grundforordningens artikel 2, stk. 10, og foretog en åbenbart urigtig bedømmelse af de faktiske omstændigheder, idet de fra sagsøgerens eksportpris fratrak det første salg til en uafhængig kunde, generelle og administrative omkostninger og provision vedrørende forbundne selskaber, der er sammenhængende dele af den økonomiske enhed, der udgøres af sagsøgeren og selskabets integrerede salgsafdeling.

(1) EUT L 185, s. 1.

(2) Rådets forordning (EF) nr. 384/96 af 22.12.1995 om beskyttelse mod dumpingimport fra lande, der ikke er medlemmer af Det Europæiske Fællesskab (EFT 1996 L 56, s. 1).